C 47/100
LT
Europos Sąjungos oficialusis leidinys
2023 2 7
2022 m. liepos 6 d., trečiadienis
81. primygtinai ragina Bosniją ir Hercegoviną dėti daugiau pastangų kovojant su tarpvalstybiniu nusikalstamumu, ypač prekyba žmonėmis ir ginklais, ir neteisėtu sienos kirtimu ir rekomenduoja Bosnijai ir Hercegovinai laiku sudaryti susitarimą dėl statuso su Europos sienų ir pakrančių apsaugos agentūra (FRONTEX), nes tai sudarytų palankesnes sąlygas geresnei sienų apsaugai ir valdymui; primygtinai ragina agentūrą ir Bosniją ir Hercegoviną užtikrinti sienų valdymą visapusiškai gerbiant pagrindines teises;
Užsienio politika ir saugumas
82. ragina visus regiono vadovus skatinti stabilumą ir deeskalavimą, vengti nepagrįstų ir kurstančių pastabų, kurios, be to, daro neigiamą poveikį stabilumui, šalies demokratizacijai ir vykstančiam reformų procesui, taip pat stiprinti gerus kaimyninius santykius ir dirbti sprendžiant aktualius dvišalius klausimus; reiškia susirūpinimą dėl politinio destabilizavimo grėsmės Bosnijoje ir Hercegovinoje bei Vakarų Balkanų regione po neseniai surengto Rusijos agresinio karo prieš Ukrainą;
83. palankiai vertina vis didesnį Bosnijos ir Hercegovinos pozicijos suderinimo su ES bendra užsienio ir saugumo politika lygį, atsižvelgiant į balsavimą pasmerkiant Rusijos invaziją į Ukrainą; vis dėlto apgailestauja, kad kai kurie politiniai veikėjai blokuoja sankcijų Rusijai ir Baltarusijai įgyvendinimą po invazijos į Ukrainą; todėl ragina šiuos veikėjus Bosnijoje ir Hercegovinoje paisyti šalies tarptautinių įsipareigojimų ir užtikrinti, kad nacionalinės politikos priemonės atitiktų atitinkamus Tarybos sprendimus dėl ribojamųjų priemonių, susijusių su Rusijos invazija į Ukrainą;
84. palankiai vertina Bosnijoje ir Hercegovinos Ministrų Tarybos sprendimus sudaryti palankesnes sąlygas Ukrainos pabėgėliams atvykti ir pratęsti jų buvimo trukmę;
85. įspėja, kad Rusija ir toliau destabilizuoja regioną ir jo kelią į Europą; smerkia Rusijos paramą Serbų Respublikos autonominio vieneto separatistinei politikai ir tebėra susirūpinęs dėl to, kad Bosnijos ir Hercegovinos ir Kremliaus svarbūs politiniai veikėjai nuolat derina pozicijas ir palaiko draugiškus ryšius; primygtinai ragina visus veikėjus nedelsiant ir nedviprasmiškai atsiriboti nuo Putino režimo; yra susirūpinęs dėl Rusijos plano Bania Lukoje atidaryti „humanitarinį centrą“, kuris civiline veikla naudotųsi kaip priedanga kariniam bendradarbiavimui, ir ragina Bosnijos ir Hercegovinos valdžios institucijas atšaukti bet kokį susitarimą dėl jo atidarymo;
86. yra labai susirūpinęs dėl to, kad ES narystės siekiančios Vakarų Balkanų šalys ypač smarkiai kenčia nuo užsienio kišimosi ir dezinformacijos kampanijų, vykdomų iš Rusijos ir Kinijos; nerimauja, kad Vengrija ir Serbija padeda Kinijai ir Rusijai siekti jų geopolitinių tikslų; yra labai susirūpinęs dėl dezinformacijos apie Rusijos agresiją prieš Ukrainą sklaidos; ragina valdžios institucijas imtis veiksmų, kurie būtų koordinuojami su ES, siekiant kovoti su dezinformacija ir kitomis hibridinėmis grėsmėmis; rekomenduoja užmegzti dialogą su Vakarų Balkanų šalių pilietine visuomene ir privačiuoju sektoriumi, siekiant koordinuoti kovos su dezinformacija pastangas regione, įtraukiant regiono ekspertus; pabrėžia, kad ES turi stiprinti savo iniciatyvią strateginę komunikaciją; atsižvelgdamas į tai, ragina Komisiją sukurti infrastruktūrą, reikalingą kovai su dezinformacijos grėsmėmis, ir ragina EIVT išplėsti Strateginės komunikacijos grupės stebėseną, kad daugiausia dėmesio būtų skiriama tarpvalstybinėms dezinformacijos grėsmėms, kylančioms iš Vakarų Balkanų šalių ir jų kaimyninių šalių;
87. primygtinai ragina ES imtis konkrečių veiksmų siekiant integruoti Vakarų Balkanus ir Bosniją ir Hercegoviną į platesnį strateginį ir saugumo kontekstą, taip pat atsižvelgiant į šalį ir regioną destabilizuojančią Rusijos agresiją prieš Ukrainą, dezinformaciją ir piktybinį kišimąsi; pabrėžia, jog reikia, kad ES didintų Bosnijai ir Hercegovinai teikiamą paramą ir technines žinias jos kibernetinės srities apsaugos ir saugumo srityje;
88. palankiai vertina Europos Vadovų Tarybos pasirengimą suteikti Bosnijai ir Hercegovinai šalies kandidatės statusą, kaip nurodyta jos 2022 m. birželio 23 d. išvadose, ir atkreipia dėmesį į Europos Vadovų Tarybos raginimą Komisijai nedelsiant pateikti Tarybai ataskaitą dėl jos nuomonėje išdėstytų 14 pagrindinių prioritetų įgyvendinimo, ypatingą dėmesį skiriant tiems prioritetams, kurie sudaro esmines reformas, kad Europos Vadovų Taryba vėl galėtų priimti sprendimą šiuo klausimu; pabrėžia, kad šalies kandidatės statuso suteikimas gali padėti sušvelninti nacionalistinę retoriką, sumažinti etninį susiskaidymą, įkvėpti optimizmo ir sukurti geresnės Europos ateities Bosnijos ir Hercegovinos piliečiams perspektyvą; pabrėžia paramos Bosnijai ir Hercegovinai ir patikimos stojimo perspektyvos svarbą;